Сабийхэм яхуэгъэза гулъытэ
Къэбэрдей-Балъкъэрым и сабийхэм я узыншагъэр егъэфIэкIуэным, илъэс къэси хуэдэу, мы гъэми гулъытэшхуэ егъуэт. Республикэм и лагерхэм, санаторэхэм мы гъэмахуэм къриубыдэу зыщагъэпсэху, я узыншагъэр щрагъэфIакIуэ ныбжьыщIэ минхэм.
ЗэрыщызагъэпсэхунумкIэ тхылъхэр псом япэ зратхэм ящыщщ сабий зеиншэхэр, бын куэд къыщыхъу, хуэмыщIа унагъуэхэм къыхэкIахэр, апхуэдэу гъащIэм щытыкIэ гугъу иригъэува цIыкIухэр. Мы зэманым яубзыхуакIэщ икIи хъарзынэу мэлажьэ гъэмахуэ зыгъэпсэхугъуэ лъэхъэнэм хуэщIа сабий лагерхэмрэ санаторэхэмрэ. ЗыгъэпсэхуакIуэ щыIэ сабийхэр шхынкIэ къызэгъэпэщыным, я узыншагъэр къэпщытэным, зыхуей-зыхуэфI хуэгъэзэным кIэлъоплъ а Iуэхугъуэхэр зи пщэрылъ министерствэхэмрэ ведомствэхэмрэ, профсоюз зэгухьэныгъэхэр. Сабийхэм зыщагъэпсэху IуэхущIапIэхэм Iэмал имыIэу хуагъэув къалэнхэм ящыщщ шынагъуэншагъэр къызэгъэпэщынри, видео кIэлъыплъыныгъэхэр зэрыщыIэри.
ЦIыкIухэм я узыншагъэр егъэфIэкIуэн и лъэныкъуэкIэ Налшык и санаторэхэм яIэ Iэмал псори къагъэсэбэп. Апхуэдэу мы махуэхэм сабий 200-м щIигъу екIуэлIащ Долинск щыIэ «Вершина» сабий зыгъэпсэхупIэ лагерым. Путёвкэхэр зратахэр, къызэрыдгъэлъэгъуащи, адэ-анэ зыщхьэщымытыж, унагъуэшхуэхэм къахэкIа, щытыкIэ гугъум ихуа ныбжьыщIэхэращ.
Лагерхэм щыIэщ сабий дохутырхэр е фельдшерхэр, апхуэдэуи медсестрахэр. IуэхущIапIэр мэлажьэ яубзыхуа санитар-эпидемиологие хабзэхэм тету, дыхьэ-дэкI лей щымыIэу зэхуэщIауэ.
Сабийхэм я зыгъэпсэхугъуэ зэманыр купщIафIэу, нэгузыужьу икIи щIэщыгъуэу зэрырагъэкIуэкIынур яубзыхуакIэщ лагерым и лэжьакIуэхэм. Ар хуэунэтIащ щэнхабзэм, спортым епха Iуэхугъуэхэм сабийхэр дегъэхьэхыным. Лагерым кърагъэблэгъэнущ лекцэ купщIафIэхэм къахуеджэфын, джэгу, зэпеуэ хьэлэмэтхэр къахузэзыгъэпэщыфын IэщIагъэлI зэмылIэужьыгъуэхэр. НыбжьыщIэхэм яхуэкIуакIэщ МафIэс къэмыгъэхъуным кIэлъыплъхэр, хабзэхъумэ IэнатIэхэм я лIыкIуэхэр, Мэлбахъуэ Тимборэ и цIэр зезыхьэ Лъэпкъ къэрал библиотекэм и лIыкIуэхэр.
Сабийхэм я зыгъэпсэхугъуэм епха Iуэхугъуэ псоми набдзэгубдзаплъэу кIэлъоплъ лагерым и унафэщIхэр, абы щылажьэ егъэджакIуэхэмрэ гъэсакIуэхэмрэ.
ЖЫЛАСЭ Маритэ.
